《秋雨将至新凉满户忽有故园桑梓之念因寄东斋》
明代·吴孺子

好雨望即至，轻雷远层城。
新凉满庭户，洒然有余情。
故园兰溪上，稻获秋已成。
弟侄共我长，会能学耦耕。
如何江海间，惜此一浮名。
吾师住东斋，早晚寄钟声。
下阶春草长，闭户秋蝉鸣。
欣将解后缘，遂令薄世营。

作者简介：浙江兰溪人，一作金华人，字少君，号破瓢道人、嫩和尚、玄铁、元道人、赤松山道人。家本富有，中年妻死，弃其产，购法书名画，游江湖间。好《离骚》、《老》、《庄》，长于鉴别古物。工诗，善画鸡鹜水鸟。后居僧寺，隆庆末卒。